‏‏01/02/2018

סימוכין: 54019/2/239

לכבוד

עיריית בת-ים באמצעות המייל

א.ג.נ.,

הנדון: **קול קורא מס' 4/18 להציע הצעות לכניסה למאגר יועצים משפטיים**

בהמשך לפרסום הקול הקורא שבנדון, הרינו לפנות אליכם כדלקמן:

**כללי**

# משרדנו עוסק ומתמחה בתחומי פעילות רבים ומגוונים הכוללים ליווי של רשויות מקומיות, ואולם **בתחום התכנון והבנייה ותחום המכרזים** יש למשרדנו ידע רב ומומחיות מיוחדת, שהתפתחה ונרכשה לאורך שנים רבות של ניסיון, כפי שיפורט להלן ביחס לכל תחום בנפרד.

# תכנון ובניה

## בראש תחום התכנון והבנייה במשרדנו עומד עו"ד אלי וילצ'יק. במסגרת זו מעניק המשרד ייעוץ משפטי לוועדות לתכנון, לתאגידים ולפרטיים בהליכי תכנון ובניה, לרבות ייצוג בהליכים משפטיים בוועדת תכנון ובניה ובבתי משפט. בין היתר משמש המשרד כיועץ המשפטי החיצוני הקבוע של הוועדה המקומית לב השרון, של מרכז המועצות האזוריות, שימש עד לאחרונה כיועץ משפטי קבוע של הוועדה המקומית לתו"ב שמעונים. עו"ד אלי וילצ'יק אף שימש משך 4 שנים כיועץ המשפטי של הוועדה המחוזית לתכנון ולבניה מחוז דרום, ובמשך שנתיים וחצי כיועץ המשפטי של הוועדה המחוזית לתכנון ולבניה מחוז ת"א.

## הייעוץ המשפטי לוועדות כולל את ייצוגן בעתירות מנהליות, בעררים ובמוסדות תכנון נוספים (מועצה ארצית, ועדה מחוזית וכ"ו). הייעוץ כולל אף השתתפות בישיבות מליאה, ישיבות ועדות משנה, וישיבות עם הצוות המקצועי כאשר נדרש. עוד כולל הייעוץ השוטף ייצוג הוועדות בתביעות לפי סעיף 197 לחוק ובהליכי השגה וערעור על היטלי השבחה.

## בנוסף, המשרד מייעץ ומטפל עבור פרטיים, חברות ומוסדות וגופים ציבוריים בכל הקשור לקידום תוכניות בנין עיר, בקשות להיתרים, הליכי התנגדויות לתכנית ולהיתרים, עררים, תביעות פיצויים לפי סעיף 197 לחוק התכנון והבנייה, הליכים שעניינם היטלי השבחה ועוד מגוון רחב של נושאי תכנון ובנייה.

# מכרזים

## את תחום המכרזים במשרדנו מרכזת עו"ד שירלי סופר-דמרי, שהינה בעלת ניסיון עשיר בליווי והכנת מכרזים מורכבים בתחומים שונים ומגוונים, לרבות מכרזי BOT, מכרזי מקרקעין, מכרזים למתן שירותים, מכרזים לרכישת טובין, מכרזים לביצוע עבודות קבלניות ועוד.

## בין היתר, מייצג משרדנו את מנהלת הדיור הממשלתי באגף החשב הכללי – משרד האוצר, החברה למשק וכלכלה של השלטון המקומי בע"מ, רשויות מקומיות כמו עיריית באר שבע, עיריית לוד, מועצה מקומית זכרון יעקב, עיריית חדרה, מועצה אזורית לב השרון ועוד.

## ליווי והכנת המכרזים עבור הגופים האמורים כולל, בין היתר, כתיבה, הכנה, ניסוח ועריכה מלאים ומקיפים של מסמכי המכרז, לרבות ניסוח ועריכת תנאי הסף למכרז, מתן הבהרות למסמכי המכרז ומענה לשאלות המשתתפים, בדיקת ההצעות, ליווי וועדת המכרזים וכן תיאום ושיתוף פעולה עם היועצים המקצועיים המלווים את המכרז בכל הנוגע להכנת המפרטים וכתבי הכמויות, בדיקתם ושילובם במסמכי המכרז, טיפול ומענה בפניות לעיון במסמכי המכרז ומענה להשגות על תוצאות המכרז וכן ייצוג וליווי בהליכים משפטיים באשר לתוצאות המכרז, ככל שנדרש.

# לאור ניסיוננו העשיר והייחודי בתחומים המפורטים לעיל, אנו סבורים שמשרדנו יכול להעניק לכם שירות משפטי ברמה הגבוהה ביותר.

# **שאלות הבהרה**

# לאור האמור לעיל, נבקש כי מתחום א' (ייצוג שוטף של העירייה בתחום דיני שלטון מקומי, תכנון ובנייה, מכרזים וחוזים, אגרות והיטלים) יפוצלו תחומי המשנה **תכנון ובניה וחוזים ומכרזים** ויהוו תחומים נפרדים, כל אחד מהם בפני עצמו. – אין בכוונת העיריה לפצל

# נבקש כי במסגרת הניסיון הנדרש בתחום המכרזים והחוזים (הן בתנאי הסף והן באמות המידה) ייחשבו גם מכרזים שנערכו מכוח סעיף 9 לחוק הרשויות המקומיות (מכרזים משותפים), תשל"ב-1972 (כדוגמת המכרזים המפורסמים על ידי החברה למשק וכלכלה של השלטון המקומי בע"מ). מקובל במסגרת הנסיון הנדרש בתחום חוזים ומכרזים יחשב גם מכרזים המפורסמים על ידי משכ"ל

# כמו כן, נבקש כי במסגרת הניסיון הנדרש בליטיגציה בתחום המכרזים והחוזים (הן בתנאי הסף והן באמות המידה), ייחשבו גם הליכים בהם יוצגו גופים כדוגמת החברה למשק וכלכלה של השלטון המקומי בע"מ, אשר הינה צד לעתירות מנהליות רבות בתחום מכרזים שנערכו מכוח סעיף 9 לחוק הרשויות המקומיות (מכרזים משותפים), תשל"ב-1972. מקובל במסגרת הנסיון הנדרש בתחום החוזים והמכרזים יחשב גם נסיון בייצוג גופים כגון משכ"ל

בכבוד רב,

שירלי סופר-דמרי, עו"ד כהן, וילצ'יק ושות'

עורכי - דין